**ΠΑΝΕΛΛΗΝΙΑ ΟΜΟΣΠΟΝΔΙΑ ΣΥΛΛΟΓΩΝ ΥΠΟΥΡΓΕΙΟΥ ΠΑΙΔΕΙΑΣ**

 **Π.Ο.Σ.Υ.Π.**

 **Ανδρέα Παπανδρέου 37, 151 80 ΜΑΡΟΥΣΙ Τηλ.- FAX: 210 - 344 3776 e-mail: posyp@minedu.gov.gr**

 Μαρούσι 05-02-2024

 Αρ. Πρωτ. 10

 Προς: Γ. Γραμματέα ΥΠΕΣ – κ. Δ. Κιρμικίρογλου

 Αν. Διοικήτρια ΕΑΔ – κ. Α. Ρογκάκου

 Κοιν.: Υπουργό Παιδείας - κ. Κ. Πιερρακάκη

 Υπουργό Εσωτερικών – κ. Ν. Κεραμέως

 ΑΔΕΔΥ - Μέλη μας

**Ανεδαφικές οι καταληκτικές ημερομηνίες καταχώρισης στοιχείων στην πλατφόρμα e-peitharxika**

κ. Γ. Γραμματέα,

κ. Αν. Διοικήτρια,

Η Πανελλήνια Ομοσπονδία Συλλόγων Υπουργείου Παιδείας (ΠΟΣΥΠ) επικοινωνεί μαζί σας με αφορμή το με αρ. πρωτ. ΔΙΔΑΔ/Φ.69/248/οικ. 690/11-01-2024 έγγραφό σας, με θέμα “Έναρξη καταχώρισης στοιχείων στην εφαρμογή για την παρακολούθηση των πειθαρχικών υποθέσεων «e-Peitharxika» της Εθνικής Αρχής Διαφάνειας”και τις καταληκτικές ημερομηνίες που θέσατε για την υλοποίησή του.

Παραβλέποντας τις πολλές αστοχίες που έχουν εντοπιστεί από τους χρήστες της πλατφόρμας e-peitharxika κατά την περίοδο της πιλοτικής εφαρμογής, αλλά και το γεγονός ότι πλήθος υπηρεσιών του Δημοσίου, όπως και του Υπουργείου Παιδείας δεν έχουν ακόμη ορίσει και πιστοποιήσει εξουσιοδοτημένους υπαλλήλους για την χρήση της εφαρμογής, σας ενημερώνουμε ότι οι οργανικές μονάδες Διοικητικού/Προσωπικού του Υπουργείου Παιδείας και δη των περιφερειακών του υπηρεσιών, εξαιτίας αφενός του τεράστιου όγκου των διοικητικών εργασιών τους και αφετέρου του μεγάλου όγκου των πειθαρχικών υποθέσεων που καλούνται να διευθετήσουν, δεν μπορούν να ανταποκριθούν στην ανωτέρω εγκύκλιό σας και στις καταληκτικές της προθεσμίες.

Σας υπενθυμίζουμε ότι το Υπουργείο Παιδείας είναι ο μεγαλύτερος φορέας ανθρώπινου δυναμικού στο Δημόσιο, με ό,τι αυτό συνεπάγεται για τον όγκο των προβλεπόμενων διοικητικών εργασιών που έχουν να διεκπεραιώσουν οι υπηρεσίες μας, με μία τεράστια και πολλές φορές μη διαχειρίσιμη γραφειοκρατία**, η οποία αφορά και σε χιλιάδες πειθαρχικές υποθέσεις τις οποίες οι υπηρεσίες μας προσπαθούν να διαχειριστούν, χωρίς καμία μάλιστα νομική υποστήριξη ή κάλυψη.**

Η χρήση, δε, της πλατφόρμας e-peitharxika, από μόνη της αποτελεί μία εξαιρετικά γραφειοκρατική διαδικασία, η οποία έρχεται να συναθροιστεί με την υφιστάμενη γραφειοκρατία του Υπουργείου Παιδείας, την οποία ο ίδιος ο αρμόδιος Υπουργός έχει παρομοιάσει με τη Βυζαντινή Αυτοκρατορία.

Είναι προφανές ότι οι καταληκτικές ημερομηνίες της εγκυκλίου σας είναι ανεδαφικές για τους χρήστες, είτε είναι υπάλληλοι της Διεύθυνσης ή του Τμήματος Προσωπικού, είτε είναι Γραμματείς των Πειθαρχικών Συμβουλίων, δεδομένου του όγκου των στοιχείων που πρέπει να καταχωριστούν.

**Ζητάμε την παράταση των καταληκτικών ημερομηνιών της εγκυκλίου σας, τουλάχιστον για δύο μήνες και για κάθε κατηγορία καταχώρισης στην πλατφόρμα e-peitharxika.**

 Για το Δ.Σ.

 Ο ΠΡΟΕΔΡΟΣ Ο ΑΝ. Γ. ΓΡΑΜΜΑΤΕΑΣ

 ΣΑΒΒΑΣ ΦΩΤΙΑΔΗΣ ΠΑΝΑΓΙΩΤΗΣ ΣΤΕΦΑΝΟΠΟΥΛΟΣ